Jacob Jensen (V), 2023-05-04:
Det er helt i orden.
Tak for ordet, formand.
Og tak til forslagsstillerne for at rejse et vigtigt emne, nemlig hvordan vi kan sikre en grøn valgmulighed i offentlige køkkener.
Det er en vigtig dagsorden, der bliver sat.
Vi har også i regeringen store ambitioner, når det kommer til klimahandling, og her spiller fødevaresystemet selvfølgelig en central rolle.
Derfor er det også godt, hvis vi kan få flere til at spise mere klimavenligt.
Klimarådets rapport fra 2022 viser, at gennemsnitsdanskeren kan begrænse udledningen af CO 2 fra sin egen kost med mellem 31 til 45 pct. ved at følge Fødevarestyrelsens kostråd.
Jeg er enig med forslagsstillerne i, at de offentlige køkkener og kantiner er vigtige, når vi skal give muligheden for, at danskerne kan omstille deres kost i en endnu mere klimavenlig retning.
De offentlige kantiner, skoler og daginstitutioner serverer hver eneste dag omkring – i hvert fald ifølge mine oplysninger – 650.000 måltider, men det er i hvert fald et betydeligt antal.
Vores offentlige køkkener har derfor hver eneste dag en stor kontakt til en masse danskere, og det er derfor også en særlig mulighed for at inspirere danskerne til at spise endnu mere planterigt.
Det er også vigtigt, at vi i de offentlige køkkener og tilbyder en sund og nærende kost, der bidrager til danskernes generelle sundhed og trivsel.
Når det er sagt, afviser regeringen beslutningsforslaget.
Det er regeringens opfattelse, at en overgang til mere plantebaseret kost i de offentlige køkkener er en opgave, som vi mener bedst bliver løst lokalt og tættest muligt på borgeren.
Som det fremgår af regeringsgrundlaget, mener regeringen, at vores lands styrke kommer nedefra fra en oplyst og engageret befolkning, fra et bredt folkeligt ejerskab til vores lokalsamfund.
Vi går ind for oplysning og vidensdeling; vi ønsker ikke at tvinge nogen.
Ambitionen er, at vi vil inspirere og motivere samt yderligere også uddanne det i forvejen dygtige køkkenpersonale i de offentlige kantiner rundt om i landet.
Det gør vi ved fortsat at udbrede viden om og kendskab til »De officielle kostråd – godt for sundhed og klima«.
Sidste år lancerede Fødevareministeriet også »Kostråd til måltider«, der netop er udviklet til at inspirere professionelle køkkener til at servere endnu mere sund og klimavenlig mad.
Vi arbejder også hårdt på regeringens handlingsplan for plantebaserede fødevarer.
Det er jo en handlingsplan, som omhandler hele værdikæden fra landbruger til forbruger; en handlingsplan, som er den første af sin slags, og som dermed udgør et stort skridt i retning af endnu mere planterig kost i professionelle såvel som private køkkener.
Jeg vil også nævne, at det glæder mig at se, at den grønne omstilling i de offentlige køkkener prioriteres bredt i Folketinget, og det ses bl.a. ved, at der udmøntes 2 mio. kr. i 2023 til det faglige udvalg for gastronomiuddannelsen, som hører under min gode kollega børne- og undervisningsministeren, med henblik på at understøtte den fortsatte udvikling af kokkeuddannelsen til et mere grønt fokus.
Vi tror på, at det er ved at inspirere og motivere og stille en masse god viden til rådighed, at vi bedst bidrager til en omstilling af danskernes madvaner og køkkenernes madudbud.
Derudover ved vi nu på baggrund af Fødevarestyrelsens rapport »Plantebaserede måltider i offentlige køkkener«, at vi står over for to tæt forbundne udfordringer, når det kommer til at sikre en grøn valgmulighed i offentlige køkkener.
De køkkenprofessionelle står over for en udfordring, når det kommer til kompetencer i forhold til at tilbyde sunde og nærende vegetariske og særlig veganske retter.
Det er kompetencer til at planlægge og tilberede velsmagende og sunde plantebaserede måltider, råvarevalg, menusammensætning, smag og konsistens.
Og når det gælder syge eller ældre eller småtspisende og børn, er det også meget vigtigt, at vi kan tilbyde måltider, der lever op til den rette ernæringsmæssige kvalitet.
Netop dette peger Fødevarestyrelsens rapport »Plantebaserede måltider i offentlige køkkener« på at vi helt konkret mangler mere viden om.
Jeg ønsker ikke nu at pålægge de køkkenprofessionelle opgaver, som jeg ved de ikke har redskaberne til at løse.
Vi skal også huske på, at der særligt i de mindre køkkener som eksempelvis på skoler og i institutioner kan være lavpraktiske kapacitetsudfordringer, hvis de små køkkener skal tilbyde minimum 2-3 forskellige retter, for så kan det give ressourceudfordringer og potentielt også udgøre en risiko for mere madspild, som jeg bestemt ikke interesseret i.
Jeg ønsker, at vi finder en vej, hvor vi rent faktisk kan lykkes.